Pakaryan Nyobyahang Ngirangin Luu Plastik ring Stan Kulinér PKB Sakadi Kuwala Mamargi
Olih:
I Nengah Muliarta
Pekaryan seni wantah silih tunggil sarana
sané dados kawigunayang nyobyahang parilaksana sané becik lan patut. Umpami
ngawigunayang seni antuk nyobyahang pakaryan ngirangin luu plastik. Sekadi
Pemerintah Provinsi Bali sané ngawigunayang Pésta Kesenian Bali (PKB) ka-41
warsa 2019 antuk nyobyahang Peraturan Gubernur (Pergub) Bali No.97 warsa 2018
indik ngawatesin tumpukan luu plastik sané kaanggé wantah apisan. Nanging
sayang pisan utsahané punika kuwala mamargi, sekadi sané kapanggihin ring stan
kulinér PKB 2019.
Utsaha ngawedarang Peraturan Gubernur
(Pergub) Bali No. 97 warsa 2018 sekadi kuwala mamargi, duwaning wantah némpél
kertas sané madaging tulisan “Sampunang Nganggé Tas Krésék” kémanten. Nanging
ring genah ngumpulang luu kadagingin krésék selem sané gedé. Parindikan punika
jakti-jakti nungkalik tur pinaka ciri yéning nénten seken ngalaksanayang
pemargi aturan. Napi sane kapanggih punika pinaka ciri yéning utsaha nyobyahang
aturan punika nénten maduwé pangerencana sané becik. Yéning pangerencana
nyobyahang manten nénten kadabdabin becik, napi malih panglaksana aturan ring
krama. Mangda nénten bénjangan nguningayang yéning krama nénten tinut ring
aturan, nanging kasujaktiannyané wantah sosialisasi aturan sané nénten
kadabdabin becik lan sumeken. Dumogi pemargi aturan sané becik punika nénten
sekadi anget-anget tai belék.
Yéning wénten kasujaktian jagi ngamargian
aturan ngawatesin sampah plastik ring PKB 2019, panitia PKB 2019 lan pangelola
Taman Budaya sepatutnyané ngamedalang larangan nganggo plastik. Larangan punika
pinaka syarat, napi malih Gubernur Bali I Wayan Koster sampun ngamargiang
keputusan stand gratis ring PKB 2019.
Parilaksana nganggé plastik utamayané krésék
ring stan PKB, jakti-jakti élah kacingakin. Sepatutnyané stand kuliner PKB ngédéngang
pengaput ajengan sané dados anggé panyilur plastik, sané marupa pakaryan krama
Bali. Napi malih amangkinan luu plastik sané katah kacunduk watah pengaputan
ajeng-anjengan. Yéning ngangé bahan sané malakar saking alam utawi sané
kasengguh ramah lingkungan pastika pacang katulad olih para krama sané tedun ka
stan kulinér PKB.
Mapaiketan indik téma PKB, Bayu
Pramana: Ngagungang Énergi Angin, sepatutnyané utsaha ngirangin luu plastik
ring kalangan PKB sekadi angin nyirsir sané alon tur tis. Nénten sekadi
angina-anginan utawi anget-anget tai belék. Napi malih téma PKB warsa sané
mangkin kasengguh nlatarang saking visi Nangun Sat Kerthi Loka Bali majalaran antuk
Pola Pembangunan Semesta Berencana nuju Bali sané anyar. Samian krama ngaptiang
magda utsaha ngirangin luu plastik nénten sawates wacana, nagging prasida
kalangsanayang. Napi malih Gubernur sané dumunan I Madé Mangku Pastika sampun
mapikenoh mangda Bali dados green province. Silih tunggil utsahayané nuju green
province inggih punika ngirangin luu plastik.
Kasengguh ring Pergub Bali No. 97 warsa
2018, utamanyané pasal 9 ayat (1) mangda soang-soang krama lan sang sané maduwé
usaha nénten malih ngangé plastik sané wantah kaanggé apisan. Punika taler
mapaiketan mangda PKB 2019 dados conto pakaryan sané nénten ngangé
plastik sané wantah kaanggé apisan. Ring pasal 6 kasengguh yéning para produsén,
distributor, pemasok, pelaku usaha lan penyedia mangda prasida nyediaang lakar
sané dados anggén nyilurin plastik sané wantah kaanggé apisan. Pinaka dasar
pasal 6 punika sepatutné PKB 2019 dados kalangan mamérang pakaryan-pakaryan
krama Bali sane prasida dados panyilur plastik. Ring pasal 12 kasengguh
sumangdané pemerintah daérah netepang pangerencana, ngawit saking idéntifikasi
ngantos pengawasan. Manut pasal 12 punika sepatutnyané PKB 2019 dados silih tunggil
pakaryan sané ngalaksanayang pangerancana punika, mangda krama sané ngaksi
utsaha punika prasida nulad.
Pangerencana ngirangin luu plastik
sepatutnyané kajangkepin antuk utsaha ngolah luu plastik mangda dados barang
sané mawiguna. Duwaning amangkinan luu plastik wantah kakumpulang tur kabakta ka
genah pembuangan akhir. Yéning nénten wénten utsaha ngolah luu plastik pastika
nénten mresidaang ngardi Bali kedas plastik. Yén prasida ngolah luu plastik
dados barang mawiguna pastika luu plastik pacang kacingak sakadi berkah boya ja
sengkala.
ban_Latn ban_Latn zsm_Latn ban_Latn ban_Latn ban_Latn ban_Latn ban_Latn ban_Latn ban_Latn cjk_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn pol_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn